تعرف غير الدخل الفردي فالمغرب واصل شحال وإينا رتبة عالمية حنا، غادي تعرف أن المغرب من الدولة لي الأفراد ديالها مقودة عليهم واخا راه البلاد كتزيان وكاين مشارع كبيرة لي خلقات وغادا تخلق فرص شغل، ولكن مع ذلك المواطن المغربي وكيفاش عايش بالخدام بالبطال يراه غير مقاتل مع الزمان وصافي، والطبقة الوسطى ديالنا كتعيش كطبقة فقيرة بينما البرجوازية الصغرى هي لي كتعيش كطبقة وسطى، لذا عادي أنك تشوف شباب مغاربة مغامرين بحياتهم فالبحر من أجل مستقبل أفضل. لي ماشي عادي هو تشوف هاد الثوتيق ديال عمليات الهجرة، كتلقى فيديو للدراري فوقاش ركبو وفيديو ليهم فالطريق وفيديو آخر لفوقاش وصلو بيخير وعلى خير، وفي شي حالات غير فابور كاع، علما أن بزاف من دوك الدراري ردوهم فالبلاصة بحال شي كومبارس ديال شي فيلم عندو غرض محدد، حيت الحريك كاين ديما وعقود هادي ماشي غير دابا، واخا راه فرق كبير بين لي هاجرو بكري وبين لي كيهاجرو دابا لي بزاف منهم ماباغي لا يخدم لا يردم لا هنا لا لهيه باغيها باردة وصافي، وباغي غير يطرافيكي ويعيش الحياة بحال شي فيديو كليب ديال 69. يقدر يكون المغرب مستهدف من ورا هاد عمليات الهجرة الموثقة بالفيديو، لدرجة بنادم ولا كيتخايل راه كاينة موجة هجرة جماعية، بحال إلى حنا فالحرب، أييه كاينة مشاكيل فالبلاد لي تخلي الواحد يهاجر أو ينتاحر ، ومحاربتها ماغاديش تكون بالبيانات والبلاغات وتهديد الصفحات الفايسبوكية، راه كان ممكن لدولة بحال المغرب أن مواطنيها مايكونوش بحال إلى محبوسين فيها، ويمكن ليهم يسافرو فأي وقت ولأي بلاصة ويرجعو لبلادهم ، وإلى غادي يكون للدولة شي هدف خاص يكون هو تولي الزودياك توقف فالبحر ومايركب فيها حد واخا يزيدوهم لفلوس، أما ماحد زودياك كتوقف غير جوج دقايق وكيمشي بنادم يجري يركب باش يهرب من هاد البلاد، فراه الموشكيل فيها ماشي فهادوك لي مستهدفينها وباغين يبينو بحال الى كاينة هجرة جماعية. 
ماحد الزودياك كتوقف قبالة البحر جوج دقايق حتى كتعمر بالشباب لي باغين يهربو من هنا.. فراه الموشكيل فالبلاد ماشي فلي محرض الزودياك